Likumprojekts

**Grozījumi Publiskas personas mantas atsavināšanas likumā**

Izdarīt [Publiskas personas mantas atsavināšanas likumā](https://likumi.lv/ta/id/68490-publiskas-personas-mantas-atsavinasanas-likums) (Latvijas Republikas Saeimas un Ministru Kabineta Ziņotājs, 2002, 23. nr.; 2004, 2. nr.; 2005, 15. nr.; 2006, 1., 14. nr.; 2007, 9., 14. nr.; 2008, 24. nr.; 2009, 14. nr.; Latvijas Vēstnesis, 2009, 100., 155., 193. nr.; 2010, 178. nr.; 2011, 117. nr.; 2013, 128., 188., 232. nr.; 2015, 227. nr.; 2016, 125. nr.; 2017, 203., 253, nr., 2018, 36) šādus grozījumus:

1. Papildināt 3. panta pirmo daļu ar 7. punktu šādā redakcijā:

“7) pārdodot samazinātas pārdošanas cenas veidā. Šis atsavināšanas veids attiecas uz pašvaldības nekustamo īpašumu, par kuru noslēgts nomas līgums ar izpirkuma tiesībām un to var ierosināt nomnieks (komersants).”.

2. Papildināt 4. panta ceturto daļu ar 10. punktu šādā redakcijā:

“10) nomnieks (komersants), ar kuru pašvaldība ir noslēgusi nomas līgumu ar izpirkuma tiesībām.”.

3. Papildināt ar IV 1 nodaļu šādā redakcijā:

“**IV 1 nodaļa**

**Samazināta pārdošanas cena**

**43.2 pants.** (1) Šā likuma 4. panta ceturtās daļas 10. punktā minētais nomnieks (komersants) nomas līguma ietvaros ierosina pašvaldības nekustamā īpašuma atsavināšanu.

(2) Nomniekam (komersantam) ir izpirkuma tiesības iegādāties nekustamo īpašumu (nomas objektu) par samazinātu pārdošanas cenu, kas nav noteikta izsoles ceļā, bet pēc neatkarīga vērtētāja novērtējuma. Pašvaldībai ir tiesības atsavināt nekustamo īpašumu par samazinātu pārdošanas cenu, ņemot vērā nomnieka (komersanta) veiktos finanšu ieguldījumus.

(3) Iegūt īpašumā nekustamo īpašumu šajā pantā noteiktajā kārtībā (nomas objektu) nomnieks (komersants) ir tiesīgs vienu reizi.

**43. 3 pants.** Nomas līguma ar izpirkuma tiesībām nosacījumus un tā noslēgšanas un izbeigšanas kārtību, nekustamā īpašuma (nomas objekta) samazinātas pārdošanas cenas noteikšanas metodiku un nekustamā īpašuma (nomas objekta) pārdošanas kārtību nosaka Ministru kabinets.”.

|  |  |
| --- | --- |
|  |  |
| Vides aizsardzības un reģionālās  attīstības ministrs | K. Gerhards |